CELEX: 62006TN0402
Language: el
Date: 2006-12-27 00:00:00
Title: Υπόθεση T-402/06: Προσφυγή της 27ης Δεκεμβρίου 2006 — Ισπανία κατά Επιτροπής

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/35
            
         Προσφυγή της 27ης Δεκεμβρίου 2006 — Ισπανία κατά Επιτροπής
   (Υπόθεση T-402/06)
   (2007/C 42/62)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: J. M. Rodríguez Cárcamo)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση C(2006) 5105 της Επιτροπής, της 20ής Οκτωβρίου 2006, περί μειώσεως της οικονομικής ενισχύσεως από το Ταμείο Συνοχής προς οκτώ προγράμματα πραγματοποιούμενα στο έδαφος της Αυτόνομης Κοινότητας της Καταλωνίας.
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως της Επιτροπής C(2006) 5105, της 20ής Οκτωβρίου 2006, περί μειώσεως της οικονομικής ενισχύσεως από το Ταμείο Συνοχής προς οκτώ προγράμματα πραγματοποιούμενα στο έδαφος της Αυτόνομης Κοινότητας της Καταλωνίας, τα οποία αναφέρονται ακολούθως:
   
               —
            
            
               No 2001.ES.16.C.PE.058 (πρόγραμμα επεκτάσεως της μονάδας επεξεργασίας λυμάτων του Besós σε βιολογική επεξεργασία).
            
         
               —
            
            
               No 2003.ES.16.C.PE.005 (πρόγραμμα υποδομών αποχετεύσεως μικρών οικισμών της Καταλωνίας).
            
         
               —
            
            
               No 2001.ES.16.C.PE.054 (πρόγραμμα καθαρισμού, επεξεργασίας ιλύος και ανακυκλώσεως των αστικών λυμάτων της Καταλωνίας).
            
         
               —
            
            
               No 2000.ES.16.C.PE.112 (πρόγραμμα αποχετεύσεως και καθαρισμού στην υδρολογική λεκάνη του Έβρου: Monzón, Caspe και εσωτερικές λεκάνες της Καταλωνίας).
            
         
               —
            
            
               No 2002.ES.16.C.PE.006 (πρόγραμμα μονάδας αφαλατώσεως του θαλάσσιου ύδατος στο Δέλτα του Tordera).
            
         
               —
            
            
               No 2001.ES.16.C.PE.055 (πρόγραμμα κατασκευής και αναβαθμίσεως των υποδομών επεξεργασίας των αστικών λυμάτων στην Καταλωνία).
            
         
               —
            
            
               No 2001.ES.16.C.PE.057 (πρόγραμμα μονάδων επεξεργασίας αστικών λυμάτων στις κομητείες Urgell, Pallars Jussà και Conca de Barberà).
            
         
               —
            
            
               No 2002.ES.16.C.PE.041 (πρόγραμμα δημιουργίας και βελτιώσεως του δικτύου υποδομών επεξεργασίας αστικών λυμάτων στην Καταλωνία).
            
         Με την προσβαλλομένη απόφαση, η καθής εφάρμοσε κατ' αποκοπήν διόρθωση σε ποσοστό 2 % της κοινοτικής συμμετοχής (85 %) που χορηγήθηκε για το πρόγραμμα 2001.ES.16.C.PE.058, λόγω του ότι η διαχειρίστρια εταιρία χρέωσε μη επιλέξιμες δαπάνες.
   Όσον αφορά τα λοιπά προγράμματα, η Επιτροπή, λαμβάνοντας υπόψη τη χρησιμοποίηση του συστήματος «μέσων τιμών» και του κριτηρίου της «πείρας σε προηγούμενα έργα», αποφάσισε να εφαρμόσει οικονομική διόρθωση στο 100 % της κοινοτικής διαφοράς, ως προς την κοινοτική συμμετοχή, μεταξύ των προσφορών που επελέγησαν και εκείνων που επανεκτιμήθηκαν σύμβαση προς σύμβαση.
   Προς στήριξη των ισχυρισμών του, το προσφεύγον κράτος προβάλλει κυρίως την εσφαλμένη ερμηνεία του άρθρου 30, παράγραφος 1, της οδηγίας 93/37/ΕΟΚ (1) και του άρθρου 36, παράγραφοι 1 και 2, της οδηγίας 92/50/ΕΟΚ (2), καθό μέρος η προσβαλλομένη απόφαση συνάγει το συμπέρασμα ότι η εφαρμογή του συστήματος των μέσων τιμών που χρησιμοποιείται κατά την εξέταση της «πλέον συμφέρουσας από οικονομικής απόψεως προσφοράς» στα ανατιθέμενα προγράμματα παραβιάζει την αρχή της ίσης μεταχειρίσεως, διότι εισάγει δυσμενή μεταχείριση των υπερβολικά χαμηλών προσφορών έναντι άλλων ακριβότερων προσφορών.
   Επικουρικώς, προβάλλεται επίσης η παράβαση των διατάξεων του άρθρου H, παράγραφος 2, του παραρτήματος II του κανονισμού (ΕΚ) 1164/94 (3), λόγω παραβιάσεως των αρχών της αναλογικότητας και της χρηστής διοικήσεως.
   Όσον αφορά συγκεκριμένα το πρόγραμμα της μονάδας επεξεργασίας λυμάτων του Besós, προβάλλεται επίσης παράβαση του άρθρου 17 του κανονισμού (ΕΚ) 1386/2002 (4), λόγω μη υπάρξεως πραγματικών παρατυπιών και, επικουρικώς, παραβίαση της αρχής της επικουρικότητας, στην οποία αναφέρεται το άρθρο αυτό.
   
      (1)  Οδηγία 93/37/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων (ΕΕ L 199 της 9.8.1993, σ. 54).
   
      (2)  Οδηγία 92/50/ΕΟΚ του Συμβουλίου, της 18ης Ιουνίου 1992, για το συντονισμό των διαδικασιών σύναψης δημόσιων συμβάσεων υπηρεσιών (ΕΕ L 209 της 24.7.1992, σ. 1).
   
      (3)  Κανονισμός (ΕΚ) αριθ. 1164/94 του Συμβουλίου, της 16ης Μαΐου 1994, για την ίδρυση του ταμείου συνοχής (ΕΕ L 130 της 25.5.1994, σ. 1).
   
      (4)  Κανονισμός (ΕΚ) αριθ. 1386/2002 της Επιτροπής, της 29ης Ιουλίου 2002, για θέσπιση λεπτομερών κανόνων εφαρμογής του κανονισμού (ΕΚ) αριθ. 1164/94 του Συμβουλίου όσον αφορά τα συστήματα διαχείρισης και ελέγχου και τη διαδικασία πραγματοποίησης των δημοσιονομικών διορθώσεων σε σχέση με τις ενισχύσεις που χορηγούνται στο πλαίσιο του Ταμείου Συνοχής (ΕΕ L 201 της 31.7.2002, σ. 5).